Torsten Schack Pedersen (V), 2023-04-27:
Iværksætteri er en af grundstenene i dansk erhvervsliv.
Jeg tror, mange af os, som er her i salen i dag, på et eller andet tidspunkt har set »Løvens Hule« – et program, som siden 2015 har kørt på skærmen, og som der er kommet en ny sæson af hvert eneste år.
Jeg har jo selvfølgelig en særlig forkærlighed for min gode ven og tidligere kollega her i Folketinget Tommy Ahlers, som har været en af de meget dygtige løver i programmet.
Og det succesrige program har som bekendt ét overordnet tema, nemlig iværksætteri.
Den ene iværksætter efter den anden søger at overbevise løverne om, at deres virksomhed er en investering værd.
Det er 8 år, det har kørt, hvilket er lang tid for et tv-program, og det skyldes for mig at se, at iværksætteri er populært, og at iværksætteri er helt afgørende for udviklingen af det danske samfund og for dansk erhvervsliv.
Kigger man på Venstres hjemmeside, skal man ikke lede længe, før man støder på vores politik omkring iværksætteri i Danmark.
Der er 23 konkrete forslag til at gøre det lettere at være iværksætter i Danmark.
Og hvorfor betyder det så så meget for Venstre?
Det gør det, fordi det er med til at sikre udvikling af vores samfund.
Nye virksomheder er lig med ny innovation, og det er gunstigt for Danmark.
Og på sigt skaber det altså også flere arbejdspladser – det er vi rigtig glade for i Venstre – og det er også med til at øge velstanden og dermed mulighederne for os alle sammen.
Så vi er også bekymrede, når vi ser, at antallet af iværksættere falder, og derfor skal vi gøre det endnu mere attraktivt at starte en virksomhed op i Danmark.
Og af den grund vil jeg gerne takke forslagsstillerne for at bringe emnet til debat.
Som det ser ud i dag, finder lagerbeskatning ikke sted ved noteringer på børsen, hvis iværksætteren selv beholder minimum 10 pct. af aktierne, men det gør det til gengæld, hvis vedkommende beholder under 10 pct.
Og det kan være et problem for nye og mindre virksomheder.
Forslagsstillerne udtrykker bekymring for, at lagerbeskatningen kan føre til, at iværksætterne er nødt til at optage lån for at kunne betale skatteregningen.
Det er sådan set en bekymring, vi også deler i Venstre, for det er trist, hvis iværksætteren kun har mulighed for at betale sin lagerskat, hvis vedkommende frasælger aktier, for det kan have betydning både for aktiekursen, for iværksætteren og for de øvrige investorer.
Den problemstilling var sådan set også det første punkt i den beretning, som Skatteudvalget næsten enstemmigt – næsten enstemmigt – vedtog i sidste folketingssamling.
Der var modellen en 3-årig valgperiode, hvor man som iværksætter kunne vælge, om man ville realisationsbeskattes eller lagerbeskattes.
Så det er ikke noget, som vi ser trist på, tværtimod er det noget, vi ser meget positivt på, for det er vigtigt, at vi gør det attraktivt at starte virksomheder og nye virksomheder op i Danmark.
Derfor er vi sådan set også i Venstre ganske godt tilfredse med, hvis ikke nærmest stolte af, at der i regeringsgrundlaget tydeligt er en indsats i forhold til iværksætterne i Danmark.
Regeringen kommer med en iværksætterstrategi – en strategi, som skal gøre det endnu mere attraktivt at være iværksætter i Danmark.
Så det giver også mening for os at kigge på lagerbeskatning.
Der er en diskussion om økonomien i forslaget, og derfor er det nok sådan lidt ambitiøst, hvis jeg lige står og brænder et ret stort millionbeløb af her en torsdag eftermiddag.
For det er, desværre, forbundet med et krav til finansiering at realisere forslaget, som det ligger her.
Men det er en problemstilling, som vi synes vi skal arbejde med, for det drejer sig grundlæggende om, at vi skal gøre det mere attraktivt at være iværksætter i Danmark, og derfor er der mange af intentionerne og initiativerne i forslaget, som vi kan se det positive i.
Vi vælger at have en tilgang, hvor vi forholder os til, at der kommer et udspil fra regeringen omkring iværksætteri.
Vi ser frem til at forhandle med Folketingets partier, og så håber vi, at vi kan finde en løsning i fællesskab.